KOMISSION LAUSUNTO Eurooppa-neuvoston päätösluonnoksesta, jossa kannatetaan perussopimusten muuttamista, niin että niihin liitetään pöytäkirja Lissabonin sopimusta koskevista Irlannin kansan huolenaiheista, koskevan ehdotuksen tarkastelemista /* COM/2012/0198 final */





KOMISSION LAUSUNTO Eurooppa-neuvoston päätösluonnoksesta, jossa kannatetaan perussopimusten muuttamista, niin että niihin liitetään pöytäkirja Lissabonin sopimusta koskevista Irlannin kansan huolenaiheista, koskevan ehdotuksen tarkastelemista EUROOPAN KOMISSIO, joka ottaa huomioon Euroopan unionista tehdyn sopimuksen ja erityisesti sen 48 artiklan 3 kohdan, sekä katsoo seuraavaa: (1) Eurooppa-neuvosto katsoi 11 ja 12 päivänä joulukuuta 2008 pitämässään kokouksessa Lissabonin sopimuksesta Irlannissa 12 päivänä kesäkuuta 2008 pidetyn kansanäänestyksen tuloksen huomioon ottaen, että veropolitiikkaa, oikeutta elämään, koulutusta ja perhettä sekä Irlannin sotilaallisen puolueettomuuden perinnettä koskevat Irlannin kansan huolenaiheet, sellaisina kuin maan pääministeri ne on esittänyt, olisi huomioitava niin Irlantia kuin muita jäsenvaltioita tyydyttävällä tavalla tarvittavista oikeudellisista takeista huolehtien. (2) Eurooppa-neuvostossa 18 ja 19 päivänä kesäkuuta 2009 kokoontuneet valtioiden ja hallitusten päämiehet pääsivät sopimukseen päätöksestä Lissabonin sopimusta koskevista Irlannin kansan huolenaiheista, jotka liittyvät oikeuteen elämään, perheeseen ja koulutukseen, verotukseen sekä turvallisuuteen ja puolustukseen, jäljempänä ’päätös’. Valtioiden ja hallitusten päämiehet sopivat, että päätöksen olisi tultava voimaan Lissabonin sopimuksen voimaantulopäivänä. (3) Valtioiden ja hallitusten päämiehet vakuuttivat, että päätös on täysin yhteensopiva Lissabonin sopimuksen kanssa ja että se ei edellytä sopimuksen uudelleenratifiointia. Valtioiden ja hallitusten päämiehet myös ilmoittivat, että seuraavaa liittymissopimusta tehtäessä he laativat päätöksen säännöksistä valtiosäännössään asetettujen vaatimusten mukaisesti pöytäkirjan, joka liitettäisiin Euroopan unionista tehtyyn sopimukseen ja Euroopan unionin toiminnasta tehtyyn sopimukseen. Samassa yhteydessä valtioiden ja hallitusten päämiehet vakuuttivat, että pöytäkirja ei muuttaisi millään tavoin EU:n ja sen jäsenvaltioiden välistä suhdetta, että sen ainoana tarkoituksena olisi antaa päätökseen sisältyville selvennyksille täysin perussopimusta vastaava asema Irlannin kansan huolenaiheisiin vastaamiseksi, että sen asema ei eroaisi muiden jäsenvaltioiden saamista samankaltaisista, pöytäkirjoihin kirjatuista selvennyksistä ja että sillä vain selvennetään, ei muuteta Lissabonin sopimuksen sisältöä tai soveltamista. (4) Lissabonin sopimus hyväksyttiin Irlannin kansanäänestyksessä 2 päivänä lokakuuta 2009, ja se tuli voimaan 1 päivänä joulukuuta 2009. (5) Irlannin hallitus teki 20 päivänä heinäkuuta 2011 neuvostolle Euroopan unionista tehdyn sopimuksen 48 artiklan 2 kohdan mukaisen ehdotuksen perussopimusten muuttamiseksi niin, että niihin liitetään pöytäkirja Lissabonin sopimusta koskevista Irlannin kansan huolenaiheista. (6) Eurooppa-neuvoston puheenjohtaja kirjoitti 25 päivänä lokakuuta 2011 komissiolle ja pyysi siltä lausuntoa kyseisestä ehdotuksesta. (7) Komissio toteaa, että valtioiden ja hallitusten päämiesten sopimus perussopimuksiin tehtävästä muutoksesta, jolla niihin liitetään pöytäkirja Lissabonin sopimusta koskevista Irlannin kansan huolenaiheista, on syntynyt määrätynlaisissa olosuhteissa, ON ANTANUT PUOLTAVAN LAUSUNNON Eurooppa-neuvoston päätösluonnoksesta, jossa kannatetaan perussopimusten muuttamista niin, että niihin liitetään pöytäkirja Lissabonin sopimusta koskevista Irlannin kansan huolenaiheista, koskevan ehdotuksen tarkastelemista. Tämä lausunto on osoitettu Eurooppa-neuvostolle.